text: Job-supermarked for de unge 
  26 oktober 2013 kl. 12.42
  Alle uddannelser i Horsens og Hedensted har været til messe.
  15 ungdomsuddannelser og videregående uddannelser i Horsens og Hedensted kommuner holdt i dag fælles uddannelsesmesse i Forum Horsens. Det skulle helst ikke være en alt for tør omgang, og derfor var en af landets morsomme mænd, Thomas Warberg, hyret ind som konferencier. Det er ham, der hver fredag melder sig i tv-programmet "Live fra Bremen".
  Ideen med uddannelsesmessen var at give elever og forældre mulighed for at besøge alle ungdomsuddannelser og videregående uddannelser i de to kommuner på samme adresse på et neutralt sted. Dermed var der også mulighed for at komme i kontakt med alle uddannelserne på én gang.
  Der er mange muligheder, når man skal vælge uddannelse, og det er godt, siger uddannelsesdirektør i Horsens Kommune, Kjeld Kristensen. Men det kan være forvirrende, tilføjer han. Det kræver overblik, og det kan en messe være med til at give.
  Alle uddannelser havde stande i Forums store opvisningshal. I andre haller var der også oplæg fra de enkelte uddannelsesinstitutioner.
  